b'\n_START_ARTICLE_\nMentorstvo\n_START_PARAGRAPH_\nMentorstvo je proces, v katerem izku\xc5\xa1enjsko bogat posameznik pomaga mlaj\xc5\xa1emu pri njegovem razvoju in napredku ter proces usmerjanja in vodenja mladega neizku\xc5\xa1enega \xc4\x8dloveka z nasveti in pojasnili.  Mentor je oseba, ki je vredna zaupanja in ki podpira, vodi in svetuje ter prena\xc5\xa1a svoje znanje in spretnosti na manj izku\xc5\xa1enega posameznika. Bistvo mentorstva je u\xc4\x8denje prakti\xc4\x8dne narave, torej u\xc4\x8denje o aktualnih stvareh. Poleg tega je mentorstvo tudi proces delovne socializacije ter seznanjanje posameznika z organizacijsko kulturo organizacije. Skozi proces mentorstva, ki ve\xc4\x8dinoma poteka v dvoje, se izpopolnjujeta tako mentor kot tudi u\xc4\x8denec. Velikokrat je mentorstvo neformalni proces, ki poteka nezavedno._NEWLINE_Poznamo dva tipa mentorjev:_NEWLINE_Prvi so mentorji, ki delujejo usmerjevalno in po vnaprej dolo\xc4\x8deni poti in shemi u\xc4\x8dnih_NEWLINE_epizod sistemati\xc4\x8dno vodijo do znanja, drugi pa so neusmerjevalni mentorji, ki delujejo bolj spro\xc5\xa1\xc4\x8deno in odprto, prepu\xc5\xa1\xc4\x8dajo mentorstvo sprotnim situacijam in posku\xc5\xa1ajo vklju\xc4\x8diti v proces u\xc4\x8denja razli\xc4\x8dne pristope.\n_START_SECTION_\nIzvor besede mentor in mentorstvo\n_START_PARAGRAPH_\nBeseda mentor izhaja iz gr\xc5\xa1ke legende o starem izku\xc5\xa1enem mo\xc5\xbeu Mentorju. Mentor je bil Odisejev prijatelj, kateremu je Odisej ob odhodu v trojansko vojno zaupal skrb za dom in vzgojo sina Telemaha. Odiseju je bil Mentor vodnik in vzgojitelj. Beseda mentor torej predstavlja vodjo, u\xc4\x8ditelja, vzgojitelja, svetovalca mlademu \xc4\x8dloveku, ki ima manj izku\xc5\xa1enj za \xc5\xbeivljenje v dru\xc5\xbebi.\n_START_SECTION_\nStili mentorskega dela\n_START_PARAGRAPH_\nV mentorskem odnosu lahko uporabljamo razli\xc4\x8dne stile vodenja._NEWLINE_Stil, ki je prevladoval v preteklosti se imenuje gospodovalni stil in temelji na pou\xc4\x8devanju, strahospo\xc5\xa1tovanju, gospodovalnosti in ukazovanju. Lahko je u\xc4\x8dinkovit v dolo\xc4\x8denih okoli\xc5\xa1\xc4\x8dinah predvsem takrat, ko je treba na hitro prekiniti z negativno tradicijo ali z razvado, ki je prisotna v u\xc4\x8dnem okolju. Dolgoro\xc4\x8dno ta stil ni produktiven, saj producira strah ter povzro\xc4\x8da slabo samodisciplino in slabo samokontrolo, ki sta klju\xc4\x8d za samoiniciativnost in samouspe\xc5\xa1nost. Naslednji stil, ki se ga lahko uporablja, je dru\xc5\xbeinski ali prijateljski stil, za katerega je zna\xc4\x8dilno, da je v ospredju zabava. Tak\xc5\xa1no vzdu\xc5\xa1je je zelo prijetno, vendar pa ni produktivno, saj se zadeve za\xc4\x8denjajo in zaklju\xc4\x8dujejo preve\xc4\x8d lahkotno in neobvezujo\xc4\x8de. Za\xc5\xbeelen je takrat, ko je potrebno vnesti v skupino ali pa v odnos med mentorjem in u\xc4\x8dencem nekaj sprostitve. V okolju, kjer gre za spoznavanje temeljnih ve\xc5\xa1\xc4\x8din in postopkov lahko uporabimo tovari\xc5\xa1ki stil vodenja, ki ka\xc5\xbee na odnose relativno visoke profesionalnosti in soodgovornosti. Ta stil v ospredje postavlja odgovornost, soodgovornost, zaupanje, sodelovanje in urejenost medosebnih odnosov. Stil vodenja, ki naj bi bil najprimernej\xc5\xa1i za mentorstvo je resonan\xc4\x8dni stil, za katerega je zna\xc4\x8dilno, da se u\xc4\x8denci ne prilagajajo naravi in stilu mentorja, ampak se mentor prilagaja osebnostnim lastnostim u\xc4\x8denca ter njegovi ravni znanja in usposobljenosti.\n_START_SECTION_\nVloga mentorja\n_START_PARAGRAPH_\nMentorjeva vloga je spodbujanje strokovnega razvoja u\xc4\x8denca, ustvarjanje prilo\xc5\xbenosti za u\xc4\x8denje na podro\xc4\x8djih komuniciranja, kriti\xc4\x8dnega mi\xc5\xa1ljenja, odgovornosti, prilagodljivosti ter timskega dela, u\xc4\x8denje specifi\xc4\x8dnih spretnosti, postavljanje izzivov in dodeljevanje odgovornosti, dajanje konstruktivne povratne informacije tako o u\xc4\x8den\xc4\x8devih mo\xc4\x8dnih kot \xc5\xa1ibkih podro\xc4\x8djih, pomagati razumeti kulturo podjetja, odgovarjati na vpra\xc5\xa1anja in dosegljivost za pogovor, vzpodbujanje in dajanje podpore, deljenje informacij ter pomagati u\xc4\x8dencu vzpostaviti mre\xc5\xbeo poslovnih stikov.\n_START_SECTION_\nNaloge mentorja\n_START_PARAGRAPH_\nNaloga mentorja je, da daje informacije, povratno informacijo, da izrazi svoje mnenje in vzpostavi zaupljiv in spo\xc5\xa1tljiv odnos. Prav tako je pomembno, da je mentor pripravljen na stalno u\xc4\x8denje in izpopolnjevanje. Spodbujati mora tudi ustvarjalnost, saj je le ta izjemno pomembna na delovnem mestu. Mentor mora biti odprt do raznih dilem, pripomb, vpra\xc5\xa1anj in predlogov. Prav tako mora dobro poznati motivacijske dejavnike, da lahko motivira svojega u\xc4\x8denca, pri \xc4\x8demer je pomembno, da zna svojega u\xc4\x8denca pohvaliti.\n_START_SECTION_\nLastnosti  mentorja\n_START_PARAGRAPH_\nSplo\xc5\xa1ne lastnosti, ki naj bi jih imeli mentorji so obvladovanje dolo\xc4\x8denega poklica, sposobnost primerno se odzvati razli\xc4\x8dnim potrebam, sposobnost prepoznati ter uskladiti razli\xc4\x8dne ter morda konfliktne namene in sposobnost prepoznati ter se primerno prilagoditi stopnjam mentorskega odnosa. Pomembno je tudi, da imajo mentorji visoko razvito samospo\xc5\xa1tovanje, da znajo prepoznati in uravnavati svoje vedenje, da so empati\xc4\x8dni, iznajdljivi, komunikativni, znajo poslu\xc5\xa1ati, so se pripravljeni stalno izobra\xc5\xbeevati, so pozitivno naravnani ter imajo vodstvene sposobnosti. Za uspe\xc5\xa1no opravljanje mentorskega dela mora torej mentor imeti strokovne kompetence, znanje didaktike, metodike in psihologije ter smisel za delo z ljudmi.\n_START_SECTION_\nMentorstvo na delovnem mestu\n_START_PARAGRAPH_\nZ mentorstvom na delovnem mestu se manj izku\xc5\xa1ene pripravnike uvaja v delovno okolje. Cilj mentorstva na delovnem mestu je doseganje \xc5\xbeelene u\xc4\x8dinkovitosti podjetja, saj izbolj\xc5\xa1a sposobnosti tako mentorja kot mentoriranca. V Zdru\xc5\xbeenih dr\xc5\xbeavah Amerike uporabljajo proces mentorstva na delovnem mestu tudi kot pomo\xc4\x8d osebam, ki se usposabljajo za vodje ali nove direktorje, kot pomo\xc4\x8d vodjam, ki \xc5\xa1e ne dosegajo postavljenih ciljev, kot na\xc4\x8din usposabljanja zaposlenih, ki so bili dalj \xc4\x8dasa odsotni z dela in kot pomo\xc4\x8d diskriminiranim skupinam kot so na primer \xc5\xbeenske, manj\xc5\xa1ine ipd., da razvijejo kompetence za prevzem vodilnih polo\xc5\xbeajev v podjetjih.\n_START_SECTION_\nPriprava na mentorsko delo na delovnem mestu\n_START_PARAGRAPH_\nNa za\xc4\x8detku je potrebno dobro poznavanje dela, ki ga mentor \xc5\xbeeli posredovati u\xc4\x8dencu, dobro poznavanje delovnega okolja, institucije v kateri izvajamo proces, poznavanje strukture organizacije in sodelavcev. U\xc4\x8dencu se morajo razlo\xc5\xbeiti posamezni koraki in faze, ki vodijo h kon\xc4\x8dnemu cilju ter se z u\xc4\x8dencem spoznati do te mere, da spoznamo njegovo znanje, dosedanjo usposobljenost in njegove posebnosti. Da bo mentor u\xc4\x8dinkovit, mora narediti dober na\xc4\x8drt oziroma program ter vnaprej pripraviti cilje, katere morata dose\xc4\x8di mentor in u\xc4\x8denec. Mentor mora u\xc4\x8denca nau\xc4\x8diti pisati dnevnik o mentorjevem delu, da lahko mentor spremlja svojo u\xc4\x8dinkovitost, prav tako pa mora spremljati u\xc4\x8denca skozi proces prakti\xc4\x8dnega usposabljanja in ugotavljati dose\xc5\xbeene cilje. U\xc4\x8denec tudi sam ocenjuje svoj napredek in podaja kriti\xc4\x8dno oceno lastnega dela ter predlaga morebitne izbolj\xc5\xa1ave. Na koncu procesa mentor primerja dose\xc5\xbeene rezultate s cilji, ki smo jih predvideli na za\xc4\x8detku mentorskega procesa.\n_START_SECTION_\nMentorstvo brezposelnim\n_START_PARAGRAPH_\nMentorstvo brezposelnim je precej zahtevno delo, saj \xc5\xbee sama brezposelnost predstavlja stresno situacijo. Mentor na tem podro\xc4\x8dju lahko brezposelnim zelo pomaga, saj pozna ve\xc5\xa1\xc4\x8dine s podro\xc4\x8dja komuniciranja, u\xc4\x8denja pisanja vlog, vodenja pogovorov in drugih ve\xc5\xa1\xc4\x8din, ki jih pri svojem delu prena\xc5\xa1a na brezposelne ter jih tako dela samozavestnej\xc5\xa1e in odpornej\xc5\xa1e na stres.'